b"\n_START_ARTICLE_\nIsabel Vallet i S\xc3\xa0nchez\n_START_SECTION_\nBiografia\n_START_PARAGRAPH_\nNatural de Benicull de X\xc3\xbaquer (Ribera Baixa), va n\xc3\xa9ixer a Alzira el 19 de juliol de 1980. Obtingu\xc3\xa9 el DEA de Dret despr\xc3\xa9s de llicenciar-s'hi i graduar-se en un m\xc3\xa0ster de Dret penal i Gesti\xc3\xb3 de l'Administraci\xc3\xb3 P\xc3\xbablica a la Universitat Jaume I de Castell\xc3\xb3 de la Plana. \xc3\x89s s\xc3\xb2cia del Casal Popular de Castell\xc3\xb3 i de l'Ateneu Popular La Barraqueta de Gr\xc3\xa0cia. Ha format part del Secretariat Nacional de la CUP des del 18 de mar\xc3\xa7 de 2013 fins l'11 de juliol de 2015.\n_START_SECTION_\nActivitat institucional\n_START_PARAGRAPH_\nA les eleccions municipals de 2011 ocup\xc3\xa0 el quart lloc de la llista de la CUP-Alternativa per Barcelona, sense que la candidatura arrib\xc3\xa9s a obtenir cap representant al consistori. A les eleccions al Parlament de Catalunya de 2012 se situ\xc3\xa0 igualment quarta de la llista de la CUP-Alternativa d'Esquerres i exerc\xc3\xad de portaveu de la formaci\xc3\xb3 pol\xc3\xadtica durant la campanya. El 25 de maig de 2013 la CUP anunci\xc3\xa0 oficialment que Vallet prendria el relleu a Georgina Rieradevall com a diputada al Parlament de Catalunya, en tant que fou la primera candidata de la llista de Barcelona sense aconseguir representaci\xc3\xb3 a l'hemicicle catal\xc3\xa0 a les eleccions de 2012. En el comunicat de la CUP s'exposaren com a motius de la substituci\xc3\xb3 de Rieradevall que: \xc2\xabla dedicaci\xc3\xb3 que suposa la intensa tasca al Parlament de Catalunya per a un grup petit com la CUP-AE i la manera com vol afrontar la seva maternitat no li permeten d'exercir la seva tasca parlament\xc3\xa0ria amb la intensitat que ella desitjaria\xc2\xbb. A les eleccions municipals de 2015 se situ\xc3\xa0 en quarant\xc3\xa8 lloc de la candidatura de la CUP-Capgirem Barcelona, amb l'objectiu de tancar la llista de Barcelona, juntament amb l'advocat August Gil Matamala i el periodista David Fern\xc3\xa0ndez, trenta-nov\xc3\xa8 i quaranta-un\xc3\xa8 respectivament. Tamb\xc3\xa9 en les eleccions al Parlament de Catalunya de 2015 ocup\xc3\xa0 simb\xc3\xb2licament el pen\xc3\xbaltim lloc de la llista.\n_START_SECTION_\nObres\n_START_PARAGRAPH_\nL'any 2013 particip\xc3\xa0, amb els juristes Benet Salellas, Jaume Asens i Gerard Pisarello, en la redacci\xc3\xb3 del cap\xc3\xadtol \xc2\xabM\xc3\xadnim estat social, m\xc3\xa0xim estat penal\xc2\xbb pel recull de lluites socials Perspectives, dedicant-se \xc3\xadntegrament a l'apartat \xc2\xabLa cristal\xc2\xb7litzaci\xc3\xb3 de la repressi\xc3\xb3 de baixa intensitat\xc2\xbb. L'any 2014 redact\xc3\xa0 el pr\xc3\xb2leg del llibre Conversa entre Pau Llonch i Josep Manel Busqueta. Fre d'emerg\xc3\xa8ncia."